Okresná prokuratúra Martin 
Vajanského nám. 1, 036 80 Martin 1 	

Sp. zn. : 3 Pv 394/12/5506	Martin, 8.11.2012
EEČ : 2-40-173-2012

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Martin
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
na tom skutkovom základe, že 
1/ dňa 09.07.2012 v čase okolo 21,00 h v mieste trvalého bydliska na ulici XXXXX v obci XXXXX, okres Martin, v spálni bytu č. XXXXX, pod vplyvom alkoholu, začal bezdôvodne vulgárne nadávať svojej manželke XXXXX, nar. XXXXX, s ktorou býva v spoločnej domácnosti a následne ju fyzicky napadol a to tak, že ju obidvoma rukami udieral do oblasti nôh a rúk a pritom sa jej vyhrážal, že ju zabije, počas útoku jej sťahoval nohavičky, aby sa presvedčil, či nemala pohlavný styk, čím u poškodenej XXXXX, nar. XXXXX vzbudil dôvodnú obavu o jej život a zdravie a spôsobil jej škrabance, modriny na ľavom ramene, pravom predlaktí, na oboch stehnách, na pravom prsníku a v oblasti pravého bedrového kĺbu jej spôsobil s dobou liečenia do 7 dní, 
2/  dňa 07.08.2012 v čase okolo 20, 45 h v mieste trvalého bydliska na ulici XXXXX v obci XXXXX, okres Martin po príchode manželky XXXXX, nar. XXXXX prišiel, pod vplyvom alkoholu, za ňou do detskej izby, opýtal sa jej, kde bola a  po jej odpovedi, že bola u rodičov jej povedal, že jej neverí a fyzicky ju napadol a to tak, že ju najmenej trikrát udrel dlaňou pravej ruky do oblasti tváre, následkom čoho spadla na posteľ, z postele ju stiahol na podlahu, kde ju viackrát udrel rukami do oblasti tváre, rúk, nôh a krku, pričom sa jej opakovane vyhrážal zabitím, čím u poškodenej XXXXX, nar. XXXXX vzbudil dôvodnú obavu o jej život a zdravie a spôsobil drobné poranenia, ktoré si nevyžiadali lekárske ošetrenie,  
lebo obvinený nebol v čase činu pre nepríčetnosť trestne zodpovedný
Odôvodnenie:

	Poverený príslušník Obvodného oddelenia PZ XXXXX uznesením zo dňa 23.07.2012 podľa § 199 ods. 1 Trestného poriadku začal trestné stíhanie a postupom podľa  § 206 ods. 1 Trestného poriadku vzniesol obvinenie XXXXX, nar. XXXXX pre skutok právne kvalifikovaný ako prečin nebezpečného vyhrážania podľa § 360 ods. 1, ods. 2 písm. b) Trestného zákona, ktorého sa mal dopustiť na tom skutkovom základe, ako je uvedené v bode 1/ výrokovej časti tohto uznesenia.
Poverený príslušník Obvodného oddelenia PZ XXXXX uznesením zo dňa 07.08.2018 podľa § 199 ods. 1 Trestného poriadku začal trestné stíhanie a postupom podľa  § 206 ods. 1, ods. 4 Trestného poriadku vzniesol obvinenie XXXXX, nar. XXXXX pre skutok právne kvalifikovaný ako prečin nebezpečného vyhrážania podľa § 360 ods. 1, ods. 2 písm. a), b) Trestného zákona, ktorého sa mal dopustiť na tom skutkovom základe, ako je uvedené v bode 2/ výrokovej časti tohto uznesenia.
Po vykonaní všetkých potrebných úkonov za účelom objasnenia skutkového stavu veci, poverený príslušník PZ v rámci prípravného konania predložil spisový materiál na Okresnú prokuratúru v Martine s návrhom na zastavenie trestného stíhania podľa § 215 ods. 1 písm. e) Trestného poriadku. 
Na základe uvedených skutočností som spisový materiál preskúmala a dospela som k záveru, že skrátené vyšetrovanie bolo vykonané v súlade so zákonom a v rozsahu potrebnom na rozhodnutie, pričom návrh povereného príslušníka PZ na zastavenie trestného stíhania podľa označeného zákonného ustanovenia je plne opodstatnený.   
Poverený príslušník PZ v rámci skráteného vyšetrovania vypočul obvineného XXXXX, svedkyňu poškodenú XXXXX, svedkyňu XXXXX, ďalej do spisu zabezpečil lekárske potvrdenia, znalecký posudok vo veci vyšetrenia duševného stavu obvineného, výpis z registra priestupkov obvineného Obvodného úradu Martin a  odpis registra trestov obvineného.
	Zo záverov znaleckého posudku vypracovaného vo veci vyšetrenia duševného stavu obvineného vyplynulo, že u obvineného XXXXX znalci zistili duševnú poruchu - emulatórny paranoický vývoj, ktorý má črty psychotickej poruchy. Ďalej sa jedná  o syndróm závislosti na alkohole  na úrovni choroby. V čase spáchania skutkov  boli u obvineného  rozpoznávacie schopnosti znížené v miere podstatnej. Miera ich zníženia sa blíži k hranici vymiznutia. Ovládacie schopnosti menovaného boli v sledovanej dobe vymiznuté. Znalci u obvineného zistili syndróm závislosti na alkohole  na úrovni choroby. Alkohol u menovaného akceleruje a prehlbuje  abnormnú reaktivitu  a tak isto prejavy duševnej poruchy  s emulatórnymi prejavmi. Znalci u obvineného  doporučujú nariadiť kombinované ochranné liečenie, doporučujú preto nariadiť ochrannú liečbu psychiatrickú aj protialkoholickú, ústavnou formou.   
Podľa § 215 ods.1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
Duševnou poruchou sa rozumie nielen duševná choroba, ale každá, hoci aj krátkodobá porucha psychických funkcií páchateľa, ak táto porucha spôsobila stratu schopnosti ovládať svoje konanie. Samotná duševná porucha pokiaľ nemá tieto dôsledky, nemôže byť dôvodom na uznanie nepríčetnosti.  Nedostatok rozpoznávacích a ovládacích schopností nemusí existovať súčasne, stačí ak páchateľovi chýba jedna z týchto schopností. Duševná porucha sa posudzuje v čase spáchania činu. 
Podľa § 360 ods. 1, ods. 2 písm. b) Trestného zákona sa prečinu nebezpečného vyhrážania dopustí ten, kto sa inému vyhráža smrťou, ťažkou ujmou na zdraví alebo inou ťažkou ujmou takým spôsobom, že to môže vzbudiť dôvodnú obavu a takýto čin spácha na chránenej osobe.
Podľa § 139  ods. 1 písm. c) Trestného zákona sa chránenou osobou rozumie blízka osoba.
Podľa § 127 ods. 4 Trestného zákona sa blízkou osobou pre účely tohto zákona rozumie aj manžel.
Z vykonaného dokazovania vyplýva, že XXXXX naplnil všetky znaky skutkovej podstaty prečinu nebezpečného vyhrážania podľa § 360 ods. 1, ods. 2 písm. b)  Trestného zákona. 
Vzhľadom na to, že v čase spáchania skutkov kladených mu za vinu, nemohol pre duševnú poruchu rozpoznať ich protiprávnosť a nemohol ovládať svoje konanie, nie je za tento čin trestne zodpovedný, bolo potrebné rozhodnúť tak, ako je uvedené vo výrokovej časti tohto uznesenia.  
Poučenie:
Proti tomuto uzneseniu je prípustná sťažnosť, ktorú možno podať do 3 dní od jeho oznámenia cestou tunajšej prokuratúry na Krajskú prokuratúru v Žiline. Včas podaná sťažnosť má odkladný účinok.

JUDr. Petra Šimková
prokurátorka